Η οδηγία έχει ως στόχο να διασφαλίσει τη διαφάνεια των χρηματοοικονομικών σχέσεων μεταξύ των χωρών της Ευρωπαϊκής Ένωσης (ΕΕ) και των κρατικών επιχειρήσεων με σκοπό να εξασφαλίζεται θεμιτός ανταγωνισμός με τις ιδιωτικές επιχειρήσεις και να απαγορεύονται οι διακρίσεις εις βάρος τους. Ειδικότερα, οι χώρες της ΕΕ πρέπει να εξασφαλίζουν διαφάνεια για όλους τους δημόσιους πόρους που διατίθενται σε κρατικές επιχειρήσεις, όσον αφορά τον τρόπο που χρησιμοποιούνται), καθώς και να διασφαλίζουν ότι οι δαπάνες και τα έσοδα των εν λόγω επιχειρήσεων καθορίζονται με σαφήνεια σε ξεχωριστούς λογαριασμούς. Τα είδη χρηματοοικονομικών σχέσεων που καλύπτονται από την οδηγία αφορούν την εισφορά στο κεφάλαιο, επιχορηγήσεις, ή δάνεια με προνομιακούς όρους και τον συμψηφισμό ζημιών διαχείρισης*. Οι χώρες της ΕΕ πρέπει να διασφαλίζουν ότι οι σχετικοί εσωτερικοί λογαριασμοί είναι χωριστοί ανάλογα με τις διάφορες δραστηριότητες, και ότι όλες οι δαπάνες και τα έσοδα καθορίζονται σωστά με βάση ορθές αρχές αναλυτικής λογιστικής. Ορισμένα είδη χρηματοοικονομικών σχέσεων εξαιρούνται από την οδηγία, π.χ. μεταξύ χωρών της ΕΕ και κεντρικών τραπεζών, ή κρατικών επιχειρήσεων που δραστηριοποιούνται στην παροχή υπηρεσιών και είναι απίθανο να έχουν σημαντικές επιπτώσεις στις συναλλαγές μεταξύ των χωρών της ΕΕ. Οι χώρες της ΕΕ πρέπει να διασφαλίζουν ότι οι σχετικές χρηματοοικονομικές πληροφορίες διατίθενται στην Ευρωπαϊκή Επιτροπή για περίοδο έως και 5 ετών μετά τη διάθεση των δημόσιων πόρων στην επιχείρηση. Ωστόσο, η Επιτροπή δεν επιτρέπεται να κοινοποιεί πληροφορίες που καλύπτονται από το επαγγελματικό απόρρητο. Όσον αφορά τον μεταποιητικό τομέα, οι σχετικές πληροφορίες πρέπει να χορηγούνται στην Επιτροπή σε ετήσια βάση και θα πρέπει να περιλαμβάνουν την ετήσια έκθεση και τους ετήσιους λογαριασμούς.